VIDEO Elias Charalambous și-a anunțat viitorul la conferința de presă
Elias Charalambous, antrenorul FCSB-ului, a susținut conferința de presă premergătoare meciului de sâmbătă cu CFR Cluj.
Se anunță un stadion plin înainte de meciul de sâmbătă, la finalul căruia cei de la FCSB vor primi trofeul de campioni, așteptat de nouă ani de zile.
Entizuasmat după ce clubul a vândut un număr uriaș de bilete, Elias Charalambous a vorbit la conferința de presă și despre viitorul său.
Antrenorul cipriot a lăsat de înțeles că va urma o discuție cu Gigi Becali și Mihai Stoica în următoarea perioadă pentru a stabili clar dacă acesta va rămâne sau nu la echipă. Charalambous a spus că el își dorește să continue la echipa din Berceni.
Elias Charalambous: ”Asta urmăresc tot timpul”
”Probabil că da (n.r. va rămâne la FCSB și sezonul următor), nu am avut încă o discuție. Întotdeauna am spus că prima mea opțiune este să continui aici. Vom vedea, vom avea discuții, dar vreau să rămân aici. Visul meu este să ating cel mai înalt nivel.
Asta urmăresc tot timpul. Vom juca în preliminariile Champions League și vom încerca să ajungem în grupe”, a spus Elias Charalambous, la conferința de presă.
Miza meciului este mult mai mare pentru CFR Cluj, care luptă pentru accederea în Conference League. Ardelenii conduși de Dan Petrescu ocupă locul 3, cu 40 de puncte, la egalitate cu ocupanta poziției secunde, Universitatea Craiova.
Elias Charalambous, de un an și două luni la FCSB
În vârstă de 43 de ani, Elias Charalambous a preluat FCSB în luna martie a anului trecut și s-a bătut la titlu până în penultima etapă a sezonului precedent cu Farul Constanța.
De atunci, cipriotul a strâns 54 de meciuri pe banca tehnică a campioanei României. 32 de meciuri s-au încheiat cu victorii, 12 s-au terminat la egalitate și zece au fost înfrângeri.
Urmăriți SPORT.RO și pe Google News